Title: กฎกระทรวงกำหนดแบบบัตรประจำตัวนายช่างและบัตรประจำตัวนายตรวจตามกฎหมายว่าด้วยการควบคุมอาคาร พ.ศ. 2549

กฎกระทรวง

กฎกระทรวง
กำหนดแบบบัตรประจำตัวนายช่างและบัตรประจำตัวนายตรวจ
ตามกฎหมายว่าด้วยการควบคุมอาคาร
พ.ศ.
๒๕๔๙[๑]

อาศัยอำนาจตามความในมาตรา ๕ (๒) และมาตรา ๕๕ วรรคสอง
แห่งพระราชบัญญัติควบคุมอาคาร พ.ศ. ๒๕๒๒ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๑ มาตรา ๓๕ มาตรา ๔๘ มาตรา ๔๙ และมาตรา ๕๐ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมาย รัฐมนตรีว่าการกระทรวงมหาดไทยออกกฎกระทรวงไว้
ดังต่อไปนี้

ข้อ ๑  ให้ยกเลิกกฎกระทรวง ฉบับที่ ๒ (พ.ศ. ๒๕๒๔) ออกตามความในพระราชบัญญัติควบคุมอาคาร
พ.ศ. ๒๕๒๒

ข้อ ๒  บัตรประจำตัวนายช่างและบัตรประจำตัวนายตรวจให้เป็นไปตามแบบท้ายกฎกระทรวงนี้

ข้อ ๓  ให้อธิบดีกรมโยธาธิการและผังเมืองเป็นผู้ออกบัตรประจำตัวนายช่างซึ่งแต่งตั้งจากวิศวกรหรือสถาปนิก

ข้อ ๔  ให้เจ้าพนักงานท้องถิ่นเป็นผู้ออกบัตรประจำตัว
(๑)  นายช่าง ซึ่งแต่งตั้งจากข้าราชการหรือพนักงานของราชการส่วนท้องถิ่น
(๒)  นายตรวจ

ข้อ ๕  รูปถ่ายที่ติดบัตรประจำตัวนายช่างและบัตรประจำตัวนายตรวจให้ใช้รูปถ่ายที่ถ่ายไม่เกินหกเดือนก่อนวันยื่นคำขอมีบัตรประจำตัว
ขนาด ๒.๕ ? ๓.๐ เซนติเมตร ครึ่งตัว หน้าตรง ไม่สวมหมวกและแว่นตาสีเข้ม

ข้อ ๖  บัตรประจำตัวนายช่างและบัตรประจำตัวนายตรวจให้ใช้ได้ตามระยะเวลาที่กำหนดไว้ในบัตรแต่ต้องไม่เกินห้าปีนับแต่วันออกบัตร

ข้อ ๗  บัตรประจำตัวนายช่างและบัตรประจำตัวนายตรวจที่ออกตามความในกฎกระทรวง
ฉบับที่ ๒ (พ.ศ. ๒๕๒๔) ออกตามความในพระราชบัญญัติควบคุมอาคาร พ.ศ. ๒๕๒๒ ให้ใช้ได้ต่อไปจนกว่าจะหมดอายุหรือจนกว่าจะออกบัตรใหม่ตามกฎกระทรวงนี้

ให้ไว้ ณ วันที่ ๙ มีนาคม พ.ศ. ๒๕๔๙
พลอากาศเอก คงศักดิ์ วันทนา
รัฐมนตรีว่าการกระทรวงมหาดไทย

[เอกสารแนบท้าย]

๑. 
แบบบัตรประจำตัวนายช่าง
ท้ายกฎกระทรวงกำหนดแบบบัตรประจำตัวนายช่างและบัตรประจำตัวนายตรวจตามกฎหมายว่าด้วยการควบคุมอาคาร
พ.ศ. ๒๕๔๙
๒. 
แบบบัตรประจำตัวนายตรวจ
ท้ายกฎกระทรวงกำหนดแบบบัตรประจำตัวนายช่างและบัตรประจำตัวนายตรวจตามกฎหมายว่าด้วยการควบคุมอาคาร
พ.ศ. ๒๕๔๙

(ดูข้อมูลจากภาพกฎหมาย)

หมายเหตุ
:− เหตุผลในการประกาศใช้กฎกระทรวงฉบับนี้ คือ โดยที่มาตรา ๔
แห่งพระราชบัญญัติควบคุมอาคาร พ.ศ. ๒๕๒๒ ซึ่งแก้ไขเพิ่มเติมโดยพระราชบัญญัติควบคุมอาคาร
(ฉบับที่ ๓) พ.ศ. ๒๕๔๓ ได้กำหนดให้ นายช่าง หมายความว่า
ข้าราชการหรือพนักงานของราชการส่วนท้องถิ่น ซึ่งเจ้าพนักงานท้องถิ่นแต่งตั้งให้เป็นนายช่าง
หรือวิศวกรหรือสถาปนิกซึ่งอธิบดีกรมโยธาธิการและผังเมืองแต่งตั้งให้เป็นนายช่าง แต่ในปัจจุบันยังไม่ได้มีการกำหนดรูปแบบบัตรประจำตัวนายช่างซึ่งได้รับการแต่งตั้งโดยอธิบดีกรมโยธาธิการและผังเมืองไว้ประกอบกับมาตรา
๕๕ แห่งพระราชบัญญัติควบคุมอาคาร พ.ศ. ๒๕๒๒ กำหนดให้บัตรประจำตัวนายช่างและบัตรประจำตัวนายตรวจให้เป็นไปตามแบบที่กำหนดในกฎกระทรวง
จึงจำเป็นต้องออกกฎกระทรวงนี้

พัชรินทร์/ผู้จัดทำ
๒๗
เมษายน ๒๕๔๙

[๑]
ราชกิจจานุเบกษา เล่ม ๑๒๓/ตอนที่ ๓๙ ก/หน้า ๑๖/๒๐ เมษายน ๒๕๔๙